Onder-11 rugbyspelers meet kragte | News24
Onder-11 rugbyspelers meet kragte
AGT o.11-rugbyspanne van skole in die Oos- en Wes-Kaap, asook die Vrystaat, meet eersdaags kragte in Jeffreysbaai tydens die JBay Aloe Cup - die grootste geleentheid op die Laerskool Jeffreysbaai se rugbykalender.
'n Allemintige R10 000 prysgeld is op die spel.
Gunstelinge sluit in die laerskole Gene Louw van die Wes-Kaap en Grey Kollege van die Vrystaat. Skole wat egter nie onderskat moet word nie, is die Laerskool Durvanville van die Wes-Kaap en die Laerskool Handhaaf van die Oos-Kaap. Buiteperde sluit in die laerskole Jeffreysbaai (Oos-Kaap), Universitas (Vrystaat), Durvanville (Wes-Kaap), Knysna (Wes-Kaap) en Volkskool (Oos-Kaap).
Bo-baas skeidsregters sal tydens elke wedstryd in beheer van die fluitjie wees.
Volgens Laerskool Jeffreysbaai rugby-afrigter Heinrich Crouse, beoog hulle om die toernooi 'n jaarlikse instelling te maak en die aantal spanne na 12 uit te brei. En wie weet, miskien sluit die volgende toernooi netbal in.
Die Jbay Aloe Cup, geborg deur Value Ad-ded Life, vind vanaf 21 tot 24 Junie in Jeffreysbaai plaas. Na drie dae se top-gehalte rugby en 20 wedstryde, sal die wenspan op 24 Junie gekroon word. Die wenners stap weg met prysgeld van R5 000, terwyl die naaswenners R3 000 terug huis toe vat. Die span wat derde eindig, kry R2 000. Menlo Konstruksies borg die prysgeld.
Voor- en agterspelers van die toernooi sal aangewys word en hulle sal elk 'n Powerade-geskenkbewys ontvang.